107學年度建安國小語文競賽客家語朗讀文章國小學生組

（四縣腔）

編號02號

【路燈下个蟾蜍】邱一帆原作

今晡暗晡就像往日共樣，食飽夜[[1]](#footnote-1)就想行到屋面前，唶幾口仔清清个空氣，分正食飽个暈暈个腦筋清醒；順續仔，看幾眼仔屋脣菜園自家種个青菜，分自家有一息息仔成就感！這種習慣，毋知哪央時就養成个？反正，係到該時，就想打開大門，行往出[[2]](#footnote-2)！

行到屋前，看著光光个路燈四圍，有一大群个水蟻仔，對等電火飛來飛去、飛上飛下。水蟻仔，就好[[3]](#footnote-3)在落雨過後翕熱个暗晡頭飛出來，無就好在落雨之前翕熱个天時走出來。隔壁个阿伯、伯姆，係看著水蟻仔，就知愛落大雨哩！看該群水蟻仔在電火脣飛，有兜飛悿飛𤸁抑係羽翼著傷，失忒平衡，就會跌到路燈下，飛又飛毋走，走又走毋贏。

就在路燈下、大路項，𠊎實在毋敢相信吾目珠看著个！一、二、三、四、五、六、七、八，總共有八隻、八隻蟾蜍，就在屋面前个大路項。𠊎當久當久毋識看著恁多蟾蜍，𠊎話著吾目珠有問題，就遽遽喊吾餔娘行出屋下來看，啊喔！毋會差，確確係[[4]](#footnote-4)！正想講該蟾蜍係毋係跳出大路項來尞涼[[5]](#footnote-5)，就看著蟾蜍邊脣有該兜飛又飛毋走、走又走毋贏个大水蟻。

八隻蟾蜍，在八個絡食个位跡尋食，舌嫲㐁出㐁入先食頭前飛毋停動个大水蟻！再緊跳緊逐脣口該兜飛毋走、走毋贏个大水蟻[[6]](#footnote-6)。過無點半鐘，電火脣个水蟻仔緊來緊少，路燈下个水蟻仔乜分蟾蜍食到淨淨。𠊎看著該八隻蟾蜍還係企在大路項，等等頂高个水蟻仔跌下來，𠊎恬恬仔行過去，佢兜無發覺，無跳走！係講車仔駛過來，佢兜係毋知好閃，驚怕會同佢兜輾到綿綿[[7]](#footnote-7)，腸肚就洩出來喔！

好得，差毋多兩點鐘个時間，無一臺車仔駛過屋前這條路，無一隻蟾蜍分車仔輾著，該載喔！八隻蟾蜍食到飽飽，跳轉菜園肚項去哩！

107學年度建安國小語文競賽客家語朗讀文章國小學生組

（四縣腔）

編號06號

【挷牙齒】陳美燕原作

頭擺个時代，生活環境無現下恁好，衛生教育還吂普遍，大家對保護牙齒个觀念也無恁詳細。像𠊎，就朝晨頭䟘床搓一擺牙齒定定，嘴又豺[[8]](#footnote-8)，當好食糖仔；故所，𠊎對自家做細人仔个時節，輒輒牙齒痛个印象當深。

牙齒一痛啊起來，會收人个命哩！細人仔噭到噦喤殺天[[9]](#footnote-9)，大人無結無煞。該央時無麼个止痛藥，阿姆喊𠊎：「冷水含等！毋好緊噭！」講越噭會越痛。背尾，換牙齒該下，阿姆吩咐𠊎：試著舊牙有一滴仔搖，就愛用舌嫲緊[[10]](#footnote-10)，續等，兩支手指拈等牙齒搖分佢㪐，做毋得羊噦[[11]](#footnote-11)驚痛。若係毋煞猛牯搖，等新牙暴出來無位仔好企个時節，「歸口牙齒生到歪哥洎杈[[12]](#footnote-12)，該就媸哩喲！」阿姆逐擺恁樣嚇𠊎。

細門牙旁脣該兩支「虎牙」也盡重要，阿姆講無較細義兜仔，暴出尖尖翹翹个「豬哥牙」來，該就壞蹄吔哪！成時，佢看𠊎懈懈怠怠[[13]](#footnote-13)、無要無緊樣仔，將就拿一條白車線，摎吾牙齒綯緪緪，出力一捝[[14]](#footnote-14)，牙齒就跈等白線飛出來咧。上𪘒[[15]](#footnote-15)挷著个牙齒，腳愛企比比[[16]](#footnote-16)擲去眠床下；下𪘒挷著个愛擲上屋頂，講恁樣牙齒生著正會齊。

記得𠊎有一支後角个大牙，係分做「撮把戲」个人挷忒个。該央時，𠊎讀小學兩年生，有戲班仔來莊頭做戲兼賣藥仔。佢兜賣一種止痛藥水，講牙齒痛个時節點落去做得止痛，牙齒挷忒了後來點，較遽收口止血。佢問現場个細人仔：「有麼儕个牙齒㪐㪐無？𠊎摎佢挷毋使錢呢！」佢緊講緊行到吾面前。奇怪哩，𠊎就無講愛分佢挷啊！佢嗄喊𠊎嘴擘擘打開開，擎一支鋏仔，手腳伶俐就摎吾牙齒挷忒咧。背尾𠊎想，定著係企在後背个阿姆偷偷摎佢講个。

到較大來，了解牙齒个重要性，曉得細心細意注意牙齒个健康。當愛靚个𠊎逐擺看著自家个牙齒生到齊齊無歪忒，正知愛感謝阿姆該央時恁有耐心教𠊎。

1. 食飽夜：音siid bauˋ ia；吃飽晚飯。 [↑](#footnote-ref-1)
2. 行往出：音hangˇ gongˊ cudˋ；向外走出去。 [↑](#footnote-ref-2)
3. 就好：音qiu hau；就喜歡。 [↑](#footnote-ref-3)
4. 確確係：音kogˋ kogˋ he；確定是。 [↑](#footnote-ref-4)
5. 尞涼：音liau liongˇ；乘涼。 [↑](#footnote-ref-5)
6. 大水蟻：音tai suiˋ ngie；一種有翅的白蟻。 [↑](#footnote-ref-6)
7. 綿綿：音mienˇ mienˇ；稀爛。 [↑](#footnote-ref-7)
8. 豺：音saiˇ；嘴饞、貪吃的樣子。 [↑](#footnote-ref-8)
9. 噦喤殺天：音veˇ vongˇ sadˋ tienˊ；高聲呼叫。 [↑](#footnote-ref-9)
10. ：音teˋ；用舌頭往外推。 [↑](#footnote-ref-10)
11. 羊噦：音iongˊ veˊ；嬌慣，動輒大叫。 [↑](#footnote-ref-11)
12. 歪哥洎杈：音 vaiˊ goˊ qi ca；歪斜不正。 [↑](#footnote-ref-12)
13. 懈懈怠怠：音hai hai tai tai；懶散不勤勞。 [↑](#footnote-ref-13)
14. 捝：音 duiˋ；用力拉特定對象，使其脫離原本所在的位置。 [↑](#footnote-ref-14)
15. 上𪘒：音 song ngamˊ；上顎。 [↑](#footnote-ref-15)
16. 企比比：音 kiˊ beˇ beˇ；站齊。 [↑](#footnote-ref-16)